# Àmfora

Una àmfora (grec antic: ἀμφορεύς, llatí: Amphora) és un recipient de terrissa de cos ovalat i coll estret flanquejat per dues nanses, normalment acabat en un piu, i que és usada per a guardar-hi i transportar-hi aliments.
El material habitual de l'àmfora era la terrissa, segons Horaci i per això també se l'anomenava testa. Homer parla d'àmfores d'or i de pedra. En èpoques posteriors també hi van haver àmfores de vidre, i se n'han trobat diverses a Pompeia. Corneli Nepot esmenta, com a gran raresa, àmfores fetes d'ònix, de les que també en parla Plini el Vell. De vegades portava estampat el nom del fabricant, o del lloc de fabricació.
Les àmfores s'utilitzaven per a la conservació de diversos aliments que requerien una cura especial, com ara el vi, l'oli, la mel, el raïm, les olives i altres fruits. Xenofont diu que també s'usaven per guardar les carns conservades en vinagre, i Heròdot explica que s'hi podia guardar or fos i plom. Homer i Sòfocles diuen que les àmfores s'usaven també com a urnes funeràries. Es partien pel mig, s'hi posava el cadàver i es tornaven a tancar, segellant-les amb fang.

## Tipus d'àmfores

* Cadus: àmfora per contenir vi i ser transportada en vaixell.
* Àmfora africana: àmfora fabricada al nord d'Àfrica entre el segle ii aC i el segle vii i sobretot durant el baix Imperi.
* Àmfora bètica: àmfora fabricada al sud de la península Ibèrica durant l'Imperi Romà, caracteritzada per una pasta vermella o beix, i una engalba clara.
* Àmfora brindisina: àmfora de forma globular fabricada a Bríndisi durant els segles II i I aC, caracteritzada per una pasta beix.
* Àmfora ebusitana: àmfora fabricada a Eivissa entre els segles VII aC i II, caracteritzada per una pasta rosada.
* Àmfora etrusca: àmfora fabricada a Etrúria entre els segles VIII i III aC, caracteritzada generalment per una pasta marronosa.
* Àmfora fenícia: àmfora fabricada a Fenícia i les seves colònies entre els segles IX i VI aC, caracteritzada per una pasta bicroma, generalment grisa i rosada.
* Àmfora grecoitàlica: àmfora fabricada a la Itàlia central i meridional entre els segles IV i II aC, caracteritzada per una pasta rosada i un llavi triangular.
* Àmfora itàlica: àmfora fabricada a la costa tirrena durant els segles II i I aC, caracteritzada per una pasta vermellosa amb desgreixant d'olivina i augita i una engalba de color crema.
* Àmfora massaliota: àmfora fabricada a Marsella entre els segles VI i II aC, caracteritzada per una pasta clara amb abundant desgreixant de mica argentada.
* Àmfora oriental: àmfora fabricada a la Mediterrània oriental entre els segles I i VII, caracteritzada per una pasta marró beix amb desgreixant de mica.
* Àmfora púnica: àmfora fabricada al món cartaginès entre els segles VIII i I aC, caracteritzada per una pasta marronosa amb desgreixant de quars.
* Àmfora tarraconense: àmfora fabricada al nord-est de la península Ibèrica durant l'Imperi Romà, caracteritzada per una pasta marró vermellosa i una engalba blanca.
* Amforisc: àmfora petita usada per a guardar-hi perfums.

## Referències

* ↑ Horaci. De Arte poetica, XXI
* ↑ Homer. Ilíada, XXIII, 92; Odissea XXIV, 74; XII, 105
* ↑ Petroni. Satíricon, 34
* ↑ Plini el Vell. Naturalis Historia, XXXVI, 59
* ↑ Xenofont. Anàbasi, V, 4, 28
* ↑ Heròdot. Històries, III, 96
* ↑ Smith, William (ed.). «Amphora». A Dictionary of Greek and Roman Antiquities (1890). [Consulta: 31 gener 2023].
* ↑ "Amphora", The Concise Oxford Dictionary of Archaeology. Timothy Darvill. Oxford University Press, any 2002.

## Bibliografia

* "Amphora." Encyclopædia Britannica., any 2006.

## Enllaços externs

* Amphorae ex Hispania
* Imatges dels diferents tipus d'àmfores antigues. (anglès)
* Guia completa sobre les àmfores antigues. Arxivat 2007-09-11 a Wayback Machine. (anglès) i (italià)
* Investigació sobre un centre productor d'àmfores a la vall de l'Ebre: El Mas del Catxorro de Benifallet. Arxivat 2007-07-01 a Wayback Machine. (català)
* Troballes d'àmfores al fons del mar a Portvendres i Mallorca. (francès)